EKSEKUTIVKOMITÉENS AFGØRELSE

af 7. oktober 1997

om anvendelse af Schengen-konventionen i Grækenland

(SCH/Com-ex (97) 29 rev. 2)

EKSEKUTIVKOMITÉEN HAR -

under henvisning til artikel 131 og 132 i konventionen om gennemførelse af Schengen-aftalen,

under henvisning til artikel 6 i aftalen om Grækenlands tiltrædelse, underskrevet den 6. november 1992, i forbindelse med fælleserklæringen vedrørende artikel 6, som anført i slutakten til ovennævnte tiltrædelsesaftale,

under henvisning til ministrenes og statssekretærernes erklæring af 19. juni 1992 vedrørende Schengen-konventionens anvendelse, og

ud fra følgende betragtninger:

det hedder i fælleserklæringen om artikel 139 som anført i slutakten til konventionen om gennemførelse af Schengen-aftalen såvel som i fælleserklæringen i slutakten til aftalen om Grækenlands tiltrædelse, at "konventionen ikke vil blive sat i kraft, før de forudgående betingelser for konventionens gennemførelse er opfyldt i signatarstaterne, og kontrollen ved de ydre grænser er efffektiv",

eksekutivkomitéen har på sit møde den 25. april 1997 bekræftet sin politiske vilje til at tillade, at Schengen-konventionen bringes i anvendelse i Italien, Grækenland og Østrig den 26. oktober 1997 på grundlag af en afgørelse fra eksekutivkomitéen,

de fremskridt, Grækenland har gjort for at opfylde de forudgående betingelser for, at konventionen kan blive bragt i anvendelse, således som disse er defineret i erklæringen af 19. juni 1992, bør tillade, at konventionen bringes i anvendelse i Grækenland,

eksekutivkomitéens erklæring af 24. juni 1997 om Schengen-konventionens anvendelse i Italien, Grækenland og Østrig, i hvilken eksekutivkomitéen bekræfter, at den er fast besluttet på, at Schengen-konventionen skal bringes i anvendelse den 26. oktober 1997 for Italiens vedkommende og inden udgangen af 1997 for Østrigs og Grækenlands vedkommende,

forstærkningen af kontrollen ved de ydre grænser og indretningen af lufthavnene er imidlertid ikke fuldført,

eksekutivkomitéen bekræfter sin politiske vilje til, at konventionen bringes i anvendelse i Grækenland så hurtigt som muligt -

TRUFFET FØLGENDE AFGØRELSE:

I. Anvendelse af konventionen om gennemførelse af Schengen-aftalen

1. Uden at foregribe bestemmelserne i punkt 4 skal den indledende fase af anvendelsen af konventionen om gennemførelse af Schengen-aftalen indledes den 1. december 1997 for Grækenlands vedkommende.

2. Denne afgørelses gennemførelse i Grækenland er betinget af Frankrigs og Nederlandenes afslutning af procedurerne vedrørende ratifikation, godkendelse eller accept af tiltrædelsesdokumenterne.

3. Opfyldelsen af den i punkt 2 omtalte betingelse konstateres ved depositarens meddelelse om afslutning af procedurerne vedrørende ratifikation, godkendelse eller accept.

4. Datoerne for afskaffelsen af kontrollen ved de indre grænser og de nærmere omstændigheder i denne forbindelse skal gøres til genstand for en ny afgørelse i eksekutivkomitéen, som skal træffes på grundlag af en konstatering af, at alle betingelser er opfyldt. Med henblik på forberedelsen af denne afgørelse skal arbejdsgruppen "Grænser" og centralgruppen i 1998 fremlægge en rapport for eksekutivkomitéen. Eksekutivkomitéen skal gennemgå denne rapport senest på sit sidste møde i 1998 og træffe en afgørelse.

5. Eksekutivkomitéen tager til efterretning, at Grækenland har sat betydelige kræfter ind på, at al grænsekontrol i lufthavnene og ved de ydre grænser hurtigst muligt bringes i overensstemmelse med kontrolniveauet i Schengen-aftalen.

II. Drift af Schengen-informationssystemet

Eksekutivkomitéen erklærer, at informationssystemet er operationelt den 1. december 1997 for Grækenlands vedkommende. At regne fra denne dag vil systemet være åbent for de græske myndigheder, der har ret til at foretage direkte søgning.

1. Grækenlands N.SIS har gennemgået alle afprøvninger med succes. Eksekutivkomitéen konstaterer i overensstemmelse med sin erklæring af 27. juni 1994, at Grækenlands N.SIS teknisk er i stand til at fungere, og at SIS er teknisk i stand til at fungere sammen med Grækenlands N.SIS.

2. I medfør af artikel 101, stk. 4, i konventionen om gennemførelse af Schengen-aftalen skal hver enkelt kontraherende part til eksekutivkomitéen indgive en liste over de kompetente myndigheder, der har tilladelse til direkte søgning i oplysningerne i Schengen-informationssystemet.

Eksekutivkomitéen tager hermed de lister, som Grækenland har indgivet, til efterretning.

I medfør af artikel 108, stk. 1, i konventionen om gennemførelse af Schengen-aftalen, skal hver enkelt kontraherende part udpege en central myndighed, der er ansvarlig for den nationale del af Schengen-informationssystemet.

Eksekutivkomitéen tager hermed Grækenlands meddelelse herom til efterretning.

I medfør af eksekutivkomitéens erklæringer af 18. oktober 1993 og 27. juni 1994 er det en forudgående betingelse for, at der kan gives tilladelse til at benytte SIS, at der indgives meddelelse om åbningen af SIS for de myndigheder i den stat, hvor Schengen-konventionen skal anvendes, som har tilladelse til direkte søgning i SIS.

Idet eksekutivkomitéen tager de lister, Grækenland har indgivet, til efterretning, bekræfter den hermed, at den har modtaget meddelelse om åbning af SIS for de udpegede myndigheder i overensstemmelse med erklæringerne af 18. oktober 1993, 26. april 1994 og 27. juni 1994.

3. Eksekutivkomitéen formoder, at indlæsningen af eksisterende nationale oplysninger, der anses for essentielle i henhold til komitéens erklæringer af 18. oktober 1993 og af 27. juni 1994, og som udgør en forudgående betingelse for, at Grækenlands adgang til SIS kan træde i kraft, vil være afsluttet den 1. december for så vidt angår Grækenland.

Igangsætningen af indlæsningen af Grækenlands nationale oplysninger er knyttet sammen med tiltrædelsesdokumenternes ikrafttrædelse. Fra det øjeblik vil de stater, der allerede anvender konventionen om gennemførelse af Schengen-aftalen, have ret til at benytte Grækenlands indberetninger i overensstemmelse med reglerne i denne konvention.

Det pålægges SIS-orienteringskomitéen regelmæssigt at informere centralgruppen og eksekutivkomitéen om udviklingen af situationen med hensyn til indlæsningen af konkrete oplysninger.

4. Bestemmelserne om beskyttelse af personoplysninger i konventionen om gennemførelse af Schengen-aftalen finder fuld anvendelse i Grækenland.

Bruxelles, den 7. oktober 1997.

Formand